Skiet die (vul iets hier in) | News24
AfriForum en Julius Malema blaas vir mekaar in die hof, die sanger Bono word oor die kole gehaal en Steve Hofmeyr gooi sy U2-kaartjies sommer in die Jukskei-rivier. En dít alles oor die frase "skiet die boer". Maar dra dit nog gewig, het dit 'n invloed en kan dit voortbestaan? vra prof. ALBERT GRUNDLINGH.
Deesdae loop die gemoedere hoog oor Julius Malema se uitsprake oor die kulturele erfenis van die ANC se protes- liedere, wat die gewraakte frase dubul' ibhunu ("skiet die boer") insluit. Dié herrie het nuwe lewe gekry met die U2-sanger Bono se stelling dat protesliedere die status van folk songs kan aanneem, maar dat sodanige uit- sprake nie in die openbare domein hoort as dit ander groepe kan affronteer nie. Om nie die konteks in ag te neem nie, is volgens Bono kortsigtig. Maar wat is die konteks?
"Kill the Boer" het in dié tyd beslag gekry as 'n slagspreuk wat antagonisme teenoor wit onderdrukkers te kenne gee. Maar hoewel die gewraakte woorde 'n dreigende subteks gehad het, was dit eintlik weinig meer as leë retoriek. Dit was 'n element van die ANC se militêre vleuel, Umkhonto we Sizwe, se sogenaamde "gewapende propaganda" en dit spreek van die uittartende bravado wat destyds deel van die ideologiese stryd was.